**Αθήνα**: 27.12.2018

**Αρ. Πρωτ.**: 1599

**ΔΕΛΤΙΟ ΤΥΠΟΥ**

Η **Ε.Σ.Α.μεΑ. ενημερ**ώνει για τις προσλήψεις των εκπαιδευτικών ΑμεΑ

Το σχέδιο προσλήψεων επιστρέφεται ως ΑΠΑΡΑΔΕΚΤΟ

 Το σχέδιο νόμου για τις προσκλήσεις των εκπαιδευτικών έχει δημιουργήσει πλήρως δικαιολογημένη αγανάκτηση όχι μονό στους εκπαιδευτικούς με αναπηρία και στους εκπαιδευτικούς γονείς παιδιών με αναπηρία αλλά και σε ολόκληρο το αναπηρικό κίνημα.

Στη συνάντηση που είχε η αντιπροσωπεία της ΕΣΑμεΑ με τον υπουργό Παιδείας στις 5 Δεκέμβρη έκανε σαφές ότι άδικη ρύθμιση για τους εκπαιδευτικούς του χώρου μας δεν θα γίνει αποδεκτή και θα αγωνιστούμε με όλες μας τις δυνάμεις για να μην γίνει νόμος του κράτους. Του δηλώθηκε δε τότε ότι υπάρχει και το Συμβούλιο της Επικρατείας, στο οποίο η ΕΣΑμεΑ έχει την πρόθεση να προσφύγει εάν το σχέδιο νόμου δεν θα φέρει και για τους εκπαιδευτικούς του χώρου μας ίση μεταχείριση. Αυτή την περίοδο η ΕΣΑμεΑ δεν παρακολουθεί απλά τις εξελίξεις γύρω από αυτό το θέμα. Οι δράσεις που γίνονται από την ηγεσία της είναι καθημερινές και στοχευμένες.

Η πρόταση του αναπηρικού κινήματος είναι μία και παραμένει: Εφαρμογή του 4440/16 και στους διορισμούς στην εκπαίδευση, διασφαλίζοντας την ίση μεταχείριση των ατόμων με αναπηρία και χρόνιες παθήσεις σε όλες τις προσλήψεις σε όλο το Δημόσιο.

Είναι γεγονός ότι το σχέδιο νόμου είναι απαράδεκτο για τα άτομα με αναπηρία και τους εκπαιδευτικούς γονείς παιδιών με αναπηρία. Ουσιαστικά εξοστρακίζει τους εκπαιδευτικούς με αναπηρία και τους γονείς από το σώμα των εκπαιδευτικών! Και για αυτό δεν πρόκειται ποτέ να γίνει αποδεκτό από την ΕΣΑμεΑ. Εάν χρειαστεί θα γίνουν και κινητοποιήσεις: να είστε όλοι έτοιμοι για έναν σκληρό και δίκαιο αγώνα. Να είστε όλοι σε επιφυλακή.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).